La SPAB celebra el primer Esdeveniment Solidari per l’Adopció d’animals abandonats de 2025
2025-07-24

La Societat Protectora d’Animals de Burjassot torna a la càrrega, en 2025, en la seua lluita constant per combatre l’abandó i/o maltracte animal així com en la seua labor de sensibilització social en matèria d’adopció. Per això, acabat d’estrenar l’any, la SPAB ha programat el seu primer Esdeveniment Solidari pel Foment de l’Adopció, que tindrà lloc diumenge que ve 19 de gener, de 10 h a 16 h, en la Plaça d’Emilio Castelar (Ajuntament).

Al llarg de la jornada, les persones que s’acosten per la plaça rebran tot tipus d’informació útil sobre adopcions d’animals abandonats, cases d’acolliment o què fer per a convertir-se en soci o sòcia de la SPAB. També hi haurà, com és habitual en aquests esdeveniments organitzats per la Protectora, un mercadet solidari amb diferents articles i productes a la venda, com ara samarretes, tasses, bosses “tote bag”, llibres o joguets per a comprar i destinar els beneficis que la SPAB obtinga a cura dels animals que es troben en estat d’abandó. A més, els voluntaris i voluntàries de la SPAB agrairan la col·laboració de la ciutadania que aporte donacions per als animals, com per exemple productes d’alimentació, transportines, o articles d’higiene i neteja animal.

La SPAB té dos telèfons de contacte que són 655685859 / 675740732, així com una adreça de correu electrònic: protectoraburjassot@gmail.com.